450 kg-man oorlede: ‘Die familie is platgeslaan’Corrie Le Grange. Foto: Verskaf Mark Porter, woordvoerder vir die familie, het aan Maroela Media bevestig dat Le Grange in die Charlotte Maxeke-hospitaal dood is. “Die familie is platgeslaan,” het Porter gesê. Hy het gesê alhoewel Le Grange herstel het van die longontsteking wat hy vroeër gehad het, is hy aan septisemie dood. Le Grange is verlede week vanaf ŉ algemene saal na die waakeenheid geskuif nadat hy Donderdag ŉ terugslag ondervind het. Porter het vroeër gesê hy het gesukkel om asem te haal en sy toestand was kritiek. Hy is aan ŉ asemhalingmasjien gekoppel. Maroela Media het die eerste keer oor Le Grange berig nadat dit aan die lig gekom het dat sy familie desperaat op soek was na ŉ hospitaal wat sou kans sien om hom te behandel. Shammy Rademeyer, Le Grange se jarelange verloofde, het vroeër gesê hy ly aan askites, ŉ seldsame siekte. Askites veroorsaak abnormale ophoping van vog in die buikholte wat lei tot aansienlike gewigstoename en gevolglik moontlike skade aan die organe. Lees alle vorige berigte oor Corrie le Grange op Maroela Media.